**TÁJÉKOZTATÁS**

**iskolaőri szaktanfolyamról**

A Rendőrségi Oktatási és Kiképző Központ (a továbbiakban: ROKK) a megfelelő csoportlétszám megléte esetén 2024. június 17-én tervezi az Iskolaőr szaktanfolyam indítását.

**A képzés tervezett időpontja:** 2024.06.17. - 07.05.(3 hét)

**Vizsga időpontja:** 2024.07.10.

A tervezett képzési hely:

* **ROKK Rendőrképző Akadémia Járőrképző Tagozat (Adyliget)**

**2090 Remeteszőlős, Nagykovácsi út 3.**

A jelentkezési lapot– a személyazonosító igazolványban szereplő adatokkal megegyezően–, ***kizárólag elektronikusan szükséges kitölteni****.*

**A képzéssel kapcsolatos egyéb tudnivalók:**

A képzés regisztrációja az első képzési napon 07.45 órakor történik.

A képzés hétfőtől csütörtökig: 07.30 órától 15.45 óráig, pénteken: 07.30 órától 14.30 óráig tart. A tanórák, szünetek rendjét a képző intézmény szabályozza.

**Hiányzás:**

A képzés során a megengedett hiányzás mértéke: 10 %

**Ruházat:**

A képzésen az elvárt öltözet alkalomhoz illő, polgári (civil) ruházat. A jelentkezők tréning felszerelést és edzőcipőt hozzanak magukkal.

**Beszámítás, mentesség:**

Az iskolaőrök képzéséről, kiegészítő képzéséről, vizsgáztatásáról, valamint a képzés és vizsga helyett elfogadható szakirányú képesítések és képzettségek jegyzékéről szóló 28/2020. (VII. 17.) BM rendelet 6. számú melléklete tartalmazza a pedagógiai és gyermekpszichológiai, valamint a rendvédelmi felkészítés és gyakorlat modul szerinti képzés és modulzáró vizsga helyett elfogadható szakirányú képesítések és képzettségek jegyzékét.

Amennyiben a beiskolázott iskolaőr rendelkezik a fent nevezett mellékletben felsorolt képesítés, vagy képzettség valamelyikével, úgy kérem **a mentességről szóló kérelmet** – a végzettséget igazoló dokumentum másolatával – a jelentkezési laphoz **csatolni szíveskedjen.**

**Szállás és étkezés:**

A szaktanfolyamon résztvevők részére történő szállás és étkezés biztosítása érdekében a jelentkezési lapon szükséges bejelölni az étkezés és szállásigényt.

A szállást igénybe nem vevő jelentkezők részére – igény szerint – a ROKK napi egy alkalommal biztosít étkezést (ebédet).

A szállást igénybe vevő munkatársak részére a képzési napokon, napi háromszori – igény szerinti – étkezés biztosítására van lehetőség. A képzés első napján reggelit illetve péntekenként vacsorát nem biztosítunk.

**Ételallergia esetén a képzés megkezdése előtt névre szóló orvosi igazolást szükséges benyújtani, melyet a ROKK-nak továbbítani szükséges az étkezést biztosító külső szolgáltató részére.**

Tekintettel arra, hogy hétfői napon 08.00 órától kerül sor a foglalkozások megtartására, a képzésen részt vevők – igény szerint – előző este 22.00 óráig foglalhatják el szállásukat.

**Az iskolaőri szaktanfolyamra történő beiskolázás feltételei egészségügyi, pszichológia vizsgálat, valamint fizikai felmérőn alkalmas minősítés.**